open-index/open-wikipedia-markdown huggingface dataset:
Super Bowl (ravintolaketju)

**Super Bowl** on suomalainen salaattiravintolaketju, jota operoi **Tasty Stop Oy** (Y-tunnus 2927865-5). Ketju tarjoaa salaattikulhoja, joiden pohjana käytetään kvinoaa tai mustaa riisiä. Ravintolaketjulla on seitsemän toimipistettä Helsingissä, Espoossa, Tampereella ja Seinäjoella. Yhtiön toimitusjohtaja on Ari Suhonen, ja sen hallitukseen kuuluvat muun muassa kansanedustaja Noora Fagerström (kok.) ja hänen puolisonsa Petteri Fagerström. Ketju sai julkisuutta esiintymällä *[[Diili]]*-televisio-ohjelmassa vuonna 2023.

## Historia

Tasty Stop Oy perustettiin 17. elokuuta 2018.

Kesäkuussa 2023 Super Bowl avasi toimipisteen Kuopion kauppakeskus Matkukseen. Kuopion toimipiste on sittemmin sulkeutunut.

Elokuussa 2024 ketju avasi suurimman ravintolansa Helsingin Triplan kauppakeskukseen Pasilan asemalle. Ravintola sijoittui kaksikerroksiseen sienimäiseen rakennelmaan, joka oli aiemmin toiminut Tower Lounge Bar -ravintolana. Joulukuussa 2025 avattiin uusin toimipiste Espoon Iso Omenaan.

## Toimipisteet

Super Bowl -ketjulla on seitsemän ravintolaa neljällä paikkakunnalla:

## Omistajat ja johto

Tasty Stop Oy:n toimitusjohtajana toimii Ari Suhonen. Yhtiön hallituksessa istuvat Suhosen lisäksi kansanedustaja Noora Fagerström ja Petteri Fagerström. Myös mediapersoona Jaajo Linnonmaa on kuulunut yhtiön hallitukseen.

Noora Fagerström perusti Jungle Juice Bar -smoothiebaariketjun vuonna 2010 ja myi siitä enemmistöomistuksensa Vaaka Partnersille vuonna 2017.

## Talous

Tasty Stop Oy:n liikevaihto oli vuonna 2024 noin 2,1 miljoonaa euroa, mikä oli noin 140 prosenttia enemmän kuin edellisvuonna. Yhtiön liiketoiminta on kuitenkin ollut tappiollista. Tilikaudella 2023 tappiota kertyi 243 000 euroa ja tilikaudella 2024 yhteensä 227 000 euroa. Yhtiön oma pääoma oli vuoden 2024 lopussa 439 000 euroa negatiivinen.

Iltalehden maaliskuussa 2026 julkaiseman selvityksen mukaan yhtiölle oli rekisteröity kesäkuun 2025 jälkeen 43 maksuhäiriötä ja muuta julkista merkintää. Yhtiö oli saanut useita yksipuolisia velkomustuomioita Helsingin käräjäoikeudessa lokakuusta 2025 alkaen. Saataviaan olivat hakeneet oikeusteitse muun muassa Helen Oy ja Helsingin päärautatieasemasta vastaava kiinteistöyhtiö.

Yhtiöllä oli ulosottorekisterissä 36 merkintää kahden vuoden ajalta. Saatavia oli peritty ulosoton kautta yhteensä 47 000 euron edestä. Velkojia olivat muun muassa Espoon, Tampereen ja Seinäjoen kaupungit, Verohallinto, Lähitapiola ja VR-Yhtymä.

Lokakuussa 2025 yhtiö järjesti ylimääräisen yhtiökokouksen ja päätti toteuttaa maksullisen osakeannin. Let's Go Crue Oy osallistui antiin ja myönsi yhtiölle 89 264,40 euron pääomalainan.

Noora Fagerströmin eduskunnan sidonnaisuusilmoituksessa mainitaan useita yhtiöitä, mutta ei Tasty Stop Oy:tä.

## Lähteet
Kökömeren

**Kökömeren** () on Narynin oikeanpuoleinen sivujoki Kirgisiassa. Sen pituus on 199 kilometriä, valuma-alueen laajuus 10&nbsp;400 neliökilometriä ja keskimääräinen virtaus 80,3 kuutiometriä sekunnissa.

Joki saa alkunsa Suusamyr ja Batyš Karakol -jokien yhtymäkodasta. Suuria sivujokia ovat Muz-Tör, Žaman-Etški, Ak-Suu, Žoo-Žürök, Oi-Kaiyŋ, Köbük-Suu, Žumgal ja Miŋ-Kuš. Kökömeren saa vetensä etupäässä lumesta ja lähteistä. Vesimäärä on suurimmillaan kesäkuussa ja alimmillaan maaliskuussa. Vettä käytetään maatalouden keinokasteluuun.

## Lähteet
The Adventures of Cliff Booth

**The Adventures of Cliff Booth** on tuleva David Fincherin ohjaama ja Quentin Tarantinon käsikirjoittama draamakomediaelokuva vuodelta 2026. Se on jatko-osa Tarantinon elokuvalle *[[Once Upon a Time in Hollywood]]* (2019) ja se sijoittuu kahdeksan vuotta elokuvan tapahtumien jälkeen vuoteen 1977. Brad Pitt uusii roolinsa Cliff Boothina, joka on aloittanut uuden työn Hollywoodissa ”fiksaajana”. Muissa rooleissa esiintyvät Scott Caan, Elizabeth Debicki, Yahya Abdul-Mateen II, Carla Gugino, Holt McCallany, Corey Fogelmanis ja JB Tadena.

*The Adventures of Cliff Booth* saa ensi-iltansa Netflixin levittämänä elokuussa 2026.

## Rooleissa

## Lähteet
Plan B Entertainment

**Plan B Entertainment** on yhdysvaltalainen tuotantoyhtiö, jonka perustivat vuonna 2011 Brad Pitt, Brad Grey, Kristin Hahn ja Jennifer Aniston.

Yhtiön kaksi tuottamaa elokuvaa *[[12 Years a Slave]]* ja *[[Moonlight (vuoden 2016 elokuva)|Moonlight]]* ovat voittaneet parhaan elokuvan Oscar-palkinnon.

## Lähteet
Ioniparikromatografia

**Ioniparikromatografia** on kromatografiatekniikka, jossa analysoitavien aineiden eli analyyttien joukkoon lisätään ioniparin muodostavaa reagenssia ja eluutionopeus riippuu ioniparin ja stationäärifaasin välisten vuorovaikutuksien voimakkuudesta. Ioniparikromatografialla on useita sovellutuksia kemiallisissa analyyseissä.

## Menetelmän periaate
Ioniparikromatografia toteutetaan usein niin kutsuttuna käänteisfaasikromatografiana, jossa stationäärifaasi on sähköisesti neutraali eli varaukseton. Eluenttina eli liikkuvana faasina käytetään veden ja poolisten orgaanisten liuottimien seoksia. Tutkittavan analyytin joukkoon lisätään ioniparin muodostava reagenssi, joka on joko anioni tai kationi. Anioniset reagenssit ovat tavanomaisesti pitkäketjuisia sulfonaatteja, jotka muodostavat ioniparin positiivisesti varautuneiden eli kationisten analyyttien kanssa. Kationinen reagenssi taas on useimmiten pitkäketjuinen kvaternäärinen ammoniumsuola, joka muodostaa ioniparin negatiivisesti varautuneiden eli anionisten analyyttien kanssa. Ionipari on ulkoisesti vähemmän varautunut kuin pariutumattomat vapaat ionit ja sitoutuvat voimakkaammin stationäärifaasiin. Tällöin ne kulkeutuvat eluentin mukana hitaammin kuin voimakkaasti varautuneet yhdisteet ja erottuvat niistä. Ioniparikromatografiassa kromatografiakolonnin läpi kulkevan seoksen komponentit analysoidaan usein käyttämällä UV-detektoria tai vaihtoehtoisesti sähkökemiallisia menetelmiä käyttäen.

Ioniparikromatografiassa erottumiseen vaikuttaa ioniparin muodostumisen lisäksi sen stabiilius. Tähän voidaan vaikuttaa muuttamalla eluentin pH-arvoa tai ionivahvuutta lisäämällä eluentin joukkoon suolaa. Näitä parametrejä muuttamalla ioniparikromatografia voidaan suorittaa gradienttieluutiona, jolloin saavutetaan vielä parempi analyyttien erottuminen toisistaan.

## Käyttö
Ioniparikromatografiaa käytetään esimerkiksi biogeenisten yhdisteiden , kuten biogeenisten amiinien analysointiin, lääkeaineiden valmistusprosessien laadunvalvonnassa, ympäristöanalytiikassa torjunta-ainepitoisuuksien määrittämiseen ja väriaineiden valmistusprosesseissa.

## Lähteet
Työn vapautus

**Työn vapautus** () oli ensimmäinen venäläinen marxilainen järjestö.

Georgi Plehanov ja Pavel Akselrod, jotka olivat entisiä Narodnaja volja -nimisen terroristijärjestön jäseniä, perustivat Työn vapautuksen Genevessä syyskuussa 1883. Työn vapautus käänsi Karl Marxin ja Friedrich Engelsin teoksia, painatti ne ja alkoi levittää niitä salaa Venäjälle. Se myös kirjoitti teoksia, joissa selitettiin Marxin ja Engelsin oppia, ja levitti siten tieteellisen sosialismin aatetta. Työn vapautus kirjoitti vuonna 1884 Venäjän sosiaalidemokraattisen työväenpuolueen ensimmäisen ohjelmaluonnoksen, perusti ulkomailla vuonna 1888 Venäläisen sosiaalidemokraattisen unionin ja toimitti yhdessä Vladimir Leninin kanssa Iskra-nimistä lehteä. Vuonna 1903 Työn vapautus osallistui Venäjän sosiaalidemokraattisen työväenpuolueen kongressin järjestämiseen Brysselissä ja Lontoossa. Kongressin jälkeen Työn vapautus liittyi tuohon puolueeseen ja lopetti oman toimintansa.

## Katso myös

* Taisteluliitto työväenluokan vapauttamiseksi

## Lähteet
Kaljuihmeköynnös

**Kaljuihmeköynnös** (*Bougainvillea glabra*) on ihmeköynnösten sukuun kuuluva laji. Se on kasvutavaltaan köynnös ja se tarttuu alustaan lehtihangoissa sijaitsevien piikkien avulla. Varsi on roteva, lehdet ovat pieniä, soikeita ja teräväkärkisiä. Kukat ovat lajikkeesta riippuen valkoisia, keltaisia, punaisia tai violetteja. Kaljuihmeköynnös menestyy isossa ruukussa. Sopiva lämpötila on huoneenlämpö ja kasvualustan on hyvä olla kostea.

## Lähteet

## Aiheesta muualla
* Laji.fi: ''Bougainvillea glabra''
* Kassu – Kasvien suomenkieliset nimet: Kaljuihmeköynnös (''Bougainvillea glabra'')
* UniProt: Taxonomy - ''Bougainvillea glabra'' 
* Global Biodiversity Information Facility (GBIF): ''Bougainvillea glabra'' 
* Flora of China: ''Bougainvillea glabra''
Choa Chu Kang Westin metroasema

**Choa Chu Kang West** on rakenteilla oleva asema Singaporen Mass Rapid Transit -metrojärjestelmän Jurong Region Linella (JRL), joka on tarkoitus avata vuonna 2028.

## Historia
25. tammikuuta 2019 Land Transport Authority (LTA) ilmoitti, että Choa Chu Kang Westin asema rakennetaan osana Jurong Region Linea. Asema rakennetaan osana ensimmäistä vaihetta, joka koostuu 10 asemasta Choa Chu Kangin, Boon Layn ja Tawasin välillä. Aseman odotettiin valmistuvan vuonna 2026. Kuitenkin COVID-19-pandemian vuoksi rakennustöihin asetetut rajoitukset johtivat viivästyksiin ja ensimmäisen vaiheen valmistumispäivää siirrettiin vuoteen 2027. Rakennus- ja testausviivästysten vuoksi valmistumispäivää viivästytettiin edelleen vuoden 2028 puoliväliin.

## Lähteet
Herttaihmekukka

**Herttaihmekukka** (*Mirabilis nyctaginea*) on ihmekukkien sukuun kuuluva laji. Se elää luonnonvaraisena Yhdysvaltain pohjoisosista keskiosien kautta itäosiin ulottuvalla alueella. Kukat ovat muutaman senttimetrin levyisiä ja väriltään vaaleanpunaisia tai magentan värisiä. Verholehdet ovat lovellisia ja ne muodostavat putken. Heteet ovat vaaleanpunaisia ja pitkiä. Kukat muodostavat litteitä ryhmiä, joissa on vähintään kolme kukkaa. Ne ovat varsien kärjissä tai lehtihangoissa. Lehdet ovat sydämenmuotoisia. Ne ovat 5-10 cm pitkiä ja 3-8 cm leveitä. Ne ovat sileitä. Lehden reuna on aaltoileva ja lehtiasento on vastakkainen. Varsi on alaosasta uurteinen, vaaleanvihreä, raidallinnen ja lehtien solmukohdat ovat punertavia. Varren yläosassa, lehdissä ja kukkien sisäosissa on hieman karvaa. Hedelmän kypsyttyä lehtisuojus kuivuu. Hedelmä on kova ja harmahtavanruskea.

## Lähteet

## Aiheesta muualla
* Suomen Lajitietokeskus: Herttaihmekukka – ''Mirabilis nyctaginea''
* UniProt: Taxonomy - ''Mirabilis nyctaginea'' 
* Global Biodiversity Information Facility (GBIF): ''Mirabilis nyctaginea'' 
* Flora of North America: ''Mirabilis nyctaginea''
Susanne Riess

**Susanne Riess-Hahn**, o.s. Riess, vuosina 1995–2011 Riess-Passer (3. tammikuuta 1961 Braunau am Inn, Ylä-Itävalta) on itävaltalainen yritysjohtaja ja entinen poliitikko, joka edusti Itävallan vapauspuoluetta (FPÖ). Hän toimi vuosina 2000–2003 Itävallan varaliittokanslerina sekä julkisten palvelujen ja urheiluministerinä.

## Elämä ja ura
Riess on koulutukseltaan juristi. Hän valmistui Innsbruckin yliopistosta 1984 ja toimi tuomioistuinharjoittelun suoritettuaan ensin lakiasiaintoimistossa, sitten eri organisaatioiden tiedottajana. Vapauspuolueessa (FPÖ) Riess vaikutti 1980-luvun lopulta lähtien, ensin puolueen tiedottajana ja vuodesta 1993 Itävallan parlamentin liittoneuvoston FPÖ-ryhmän johtajana. Vuosina 1995–1996 hän edusti FPÖ:tä Euroopan parlamentissa.

Riess tuli tunnetuksi FPÖ:n karismaattisen johtajan Jörg Haiderin läheisenä työtoverina ja määrätietoisena, tinkimättömänä tukijana; puolueen sisäpiireissä hänet tunnettiin lempinimellä *Königskobra* (’Kuningaskobra’). Vuonna 2000, kun FPÖ:n nousu hallitukseen oli nostattanut huolta ja vastalauseita kautta Euroopan, Haider ei lähtenyt mukaan Wolfgang Schüsselin hallitukseen, vaan hänen sijastaan varaliittokansleriksi nousi Susanne Riess-Passer, joka pian tämän jälkeen valittiin myös puoluejohtajaksi; Haider ilmoitti haluavansa keskittyä työhönsä Kärntenin osavaltion maaherrana.

Vuonna 2002 FPÖ:tä repineet sisäiset riidat puhkesivat Knittelfeldin puoluekokouksessa konfliktiksi, joka johti Riess-Passerin ja muutamien muiden FPÖ-poliitikkojen eroon, ja Schüsselin I hallitus kaatui. Vaalien jälkeen vielä uuden hallituksen muodostamiseen saakka varaliittokanslerina toiminut Riess-Passer jätti tehtävänsä vuonna 2003 ja erosi FPÖ:stä vuonna 2005. Politiikan jätettyään hän siirtyi liike-elämään ja on toiminut vuodesta 2004 finanssipalvelukonserni Wüstenrotin pääjohtajana. Vuonna 2013 antamassaan haastattelussa hän vakuutti, että ei aio palata politiikkaan.

## Yksityiselämä
Susanne Riess oli vuosina 1995–2011 naimisissa veroneuvoja Michael Passerin kanssa. Vuodesta 2015 lähtien hänen elämänkumppaninsa on ollut konservatiivista Itävallan kansanpuoluetta (ÖVP) edustava Johannes Hahn, entinen ministeri ja EU-komissaari. Häitään pariskunta vietti elokuussa 2022.

## Lähteet
Taš-Kömür

**Taš-Kömür** () on piiritasoinen kaupunki Žalal-Abadin alueella Kirgisiassa. Se sijaitsee Narynjoen oikealla rannalla 125 kilometriä alueen pääkaupungista Manasista luoteeseen. Kaupungissa oli arviolta 21&nbsp;903 asukasta vuonna 2025.

Paikkakunta on syntynyt 1930-luvun alussa hiilikaivoksen yhteyteen. Siitä tuli piirikeskus vuonna 1935 ja kaupunki vuonna 1943. Vuoden 2009 väestönlaskennan mukaan asukkaista 87,8 prosenttia on kirgiisejä ja 7,6 prosenttia uzbekkeja.

Kaupungissa on hiilikaivos-, kemian, metalli- ja tupakkateollisuutta sekä vesivoimalaitos. Lisäksi harjoitetaan karjanhoitoa ja viljellään hedelmiä.

## Lähteet

## Aiheesta muualla
* Kaupungin sivusto
Vanhankylän Seudun VPK

**Vanhankylän seudun VPK** eli **Vanhankylän Seudun Vapaaehtoinen Palokunta - Gammelgård Nejdens Frivilliga Brandkår Ry** on sopimuspalokunta, joka sijaitsee Niipperissä Pohjois-Espoossa. Palokunta on perustettu vuonna 1956.

Vanhankylän seudun VPK:ssa toimii hälytys- ja nuoriso-osasto.

Palokunta toimii Länsi-Uudenmaan pelastuslaitoksen alueella asemanumerolla 16.

## Yksiköt
* RLU161 - pelastusyksikkö, Scania P340 4X4 11.7 vuosimallia 2008
* RLU167 - miehistönkuljetusyksikkö, Volkswagen Caravelle 1+7 vuosimallia 2022
* RLU1693 - maastopaloperävaunu
** Sisältää muun muassa suuritehoisen irtoruiskun, noin 700m paloletkua ja armatuurikalustoa
** Palokunnan itse rakentama

## Lähteet
Nupikit

**Nupikit** (*Commicarpus*) on ihmekukkakasvien heimoon kuuluva suku. Sukuun kuuluvia lajeja esiintyy eteläisessä Afrikassa. Lajit erottuvat toisistaan kukan muodon perusteella. Kasvit ovat monivuotisia ruohovartisia tai puolipensaita. Varret ovat pitkiä, ne voivat olla ohuita, pystyjä tai köynnösmäisiä. Varret ovat usein paljolti haarautuvia. Lehtiasento on vastakkainen.

## Lajeja
* *[[Commicarpus chinensis]]*
* Helenannupikki (*Commicarpus helenae*)
* *[[Commicarpus pentandrus]]*
* *[[Commicarpus pilosus]]*
* *[[Commicarpus plunbagineus]]*

## Lähteet

## Aiheesta muualla
* Kassu – Kasvien suomenkieliset nimet: Nupikit (''Commicarpus'')
* ITIS: ''Commicarpus'' 
* UniProt: Taxonomy - ''Commicarpus'' 
* Global Biodiversity Information Facility (GBIF): ''Commicarpus'' 
* Flora of North America: ''Commicarpus''
Uchqoʻrgʻon

**Uchqoʻrgʻon** on kaupunki ja Uchqoʻrgʻonin piirin hallinnollinen keskus Namanganin alueella Uzbekistanissa. Se sijaitsee Narynjoen vasemmalla rannalla 42 kilometriä Namanganista koilliseen. Kaupungissa oli 40&nbsp;000 asukasta vuonna 2016. 

Uchqoʻrgʻonin kaupunki on perustettu vuonna 1969. Sen kautta kulkee Kokandin, Andijonin ja Taš-Kömürin välinen rautatie. Kaupungissa toimii elintarvike-, tekstiili- ja rakennustarviketeollisuutta. Kirgisian puolella rajaa sijaitsee Ütš-Korgonin vesivoimalaitos, jonka pato jakaa vettä kastelukanaviin.

## Lähteet
Olga Adamsen

**Olga Cecilia Axelina Adamsen** (o.s. **Lundvall**; 23. maaliskuuta 1862 Tukholma – 27. syyskuuta 1948 Täby) oli ruotsalainen näyttelijä. Hän esiintyi reilussa kymmenessä elokuvassa vuosina 1911–1941.
## Lähteet

## Aiheesta muualla
Sander Sagosen

**Sander Sagosen** (s. 14. syyskuuta 1995 Trondheim) on norjalainen käsipalloilija, pelipaikaltaan takarakentaja, joka on pelannut vuodesta 2025 tanskalaisessa Aalborg Håndboldissa. Sagosen on saavuttanut kaksi MM-hopeaa Norjan maajoukkueessa ja voittanut Käsipallon mestarien liigan saksalaisen THW Kielin kanssa vuonna 2020. Sagosen on voittanut Norjan mestaruuden Haslumissa vuonna 2014 ja Kolstadissa 2023 sekä Tanskan mestaruuden Aalborgissa 2017.

Maaliskuussa 2026 Sagosenista tuli Norjan käsipallomaajoukkueen eniten maaleja tehnyt pelaaja, kun hän teki 940. maalinsa ja rikkoi Roger Kjendalenin 28 vuotta vanhan ennätyksen.

## Lähteet

## Aiheesta muualla

* European Handball Federation
Oshi no Ko

**Oshi no Ko on** () Aka Akasakan kirjoittama ja Mengo Yokoyarin kuvittama animesovituksen saanut mangasarja. Sarjan mangaa julkaistiin 2020–2024 välisenä aikana. Sarja seuraa gynekologi Goro Amamiyuaa ja hänen terminaalivaiheen sairauteen kuollutta lapsipotilasta, jotka jälleensyntyvät Supertähti Idolin Ai Hoshinon lapsiksi.

Sarjan animen ensimmäinen kausi julkaistiin vuonna 2023, toinen vuonna 2024 ja kolmas vuonna 2026. Kolmannen kauden viimeisen jakson julkaisun jälkeen ilmoitettiin animen neljännestä ja viimeisestä kaudesta.

## Juoni

Gorou Amamiyua saa tietää, että hänen lempi-idolinsa on raskaana tämä tulleen hänen vastaanotollensa. Ai haluaa pitää tiedon raskaudesta pois julkisuudesta, jonka takia hän päätti käydä vastaanotolla syrjäisessä maaseutusairaalassa Tokion sijasta.

Synnytyspäivänä Gorou on kävelyllä ulkona, kunnes häntä tulee vastaan epäilyttävä mies, joka jostain syystä tietää Ai:n olevan sairaalassa ja kysyy, onko Gorou Ai:n lääkäri. Gorou tiedustelee mieheltä, mistä hän tietää tämän, jonka jälkeen mies lähtee pakoon. Gorou seuraa miestä vuorilla olevalle jyrkänteelle, jossa mies tappaa Goroun työntämällä hänet alas jyrkänteeltä.

Ai synnyttää kaksoset Goroun kuoleman jälkeen. Gorou tajuaa lopulta uudelleensyntyneen Ai Hoshinon lapseksi nimeltä Aquamarine Hoshino. Goroun terminaalivaiheen sairauteen kuollut lapsipotilas uudelleensyntyy hänen siskoksi Ruby Hoshinoksi.

Aqua ja Ruby elävät rauhallista elämää Ai:n kanssa samalla, kun tieto Ai:n kaksosista on salattu. Kunnes sama mies, joka tappoi Goroun hänen edellisessä elämässä, tulee perheen ovelle ja puukottaa Ai:ta vatsaan veitsellä, jonka seurauksena Ai kuolee menetettyään liikaa verta samana päivänä, jona hänen idoliryhmänsä oli tarkoitus esiintyä Tokyo Domella.

Ai:n tappanut mies tekee tämän jälkeen itsemurhan. Aqua päättelee, että ainoa henkilö, joka olisi voinut tietää Ai:n raskaudesta ja kertoa tästä Ai:n pakkomielteiselle fanille on hänen ja hänen siskonsa isä. Aqua päättää tämän jälkeen jäljittää hänen isänsä ja kostaa hänelle.
## Lähteet
Axel Högel

**Axel Erik Högel** (23. maaliskuuta 1884 Tukholma – 20. syyskuuta 1970 Tukholma) oli ruotsalainen näyttelijä. Hän kävi Kuninkaallisen draamateatterin oppilaskoulun vuosina 1902–1905 ja näytteli kymmenissä elokuvissa vuosina 1920–1960.'

## Rooleja
* *[[...som en tjuv om natten]]* (1940) – työnjohtaja

## Lähteet

## Aiheesta muualla
Gek Pohin metroasema

**Gek Poh** on rakenteilla oleva asema Singaporen Mass Rapid Transit -metrojärjestelmän Jurong Region Linella (JRL), joka on tarkoitus avata vuonna 2028.

## Historia
9. toukokuuta 2018 Land Transport Authority (LTA) ilmoitti, että Gek Pohin asema rakennetaan osana Jurong Region Linea. Asema rakennetaan osana ensimmäistä vaihetta, joka koostuu 10 asemasta Choa Chu Kangin, Boon Layn ja Tawasin välillä. Aseman odotettiin valmistuvan vuonna 2026. Kuitenkin COVID-19-pandemian vuoksi rakennustöihin asetetut rajoitukset johtivat viivästyksiin ja ensimmäisen vaiheen valmistumispäivää siirrettiin vuoteen 2027. Rakennus- ja testausviivästysten vuoksi valmistumispäivää viivästytettiin edelleen vuoden 2028 puoliväliin.

## Lähteet
Högel

**Högel** on seuraavien henkilöiden sukunimi:

* Axel Högel (1884–1970), ruotsalainen näyttelijä
* Niels Högel (s. 1976), saksalainen sarjamurhaaja
Holger Höglund

**Holger Wilhelm Höglund** (31. toukokuuta 1906 Tukholma – 23. maaliskuuta 1965 Tukholma) oli ruotsalainen näyttelijä. Hän muodosti Gus Dahlströmin kanssa koomikkoparin *Gus och Holger*.
## Lähteet
Özgönin piiri

**Özgönin piiri** () on hallintopiiri Ošin alueella Kirgisiassa. Sen keskus on Özgönin kaupunki. Piirin pinta-ala on 3&nbsp;400 neliökilometriä. Siellä oli arviolta 300&nbsp;719 asukasta vuonna 2025.

Özgönin piiri rajoittuu etelässä Kara-Kulžan ja Alain ja lounaassa Kara-Suun piireihin, pohjoisessa Žalal-Abadin ja idässä Narynin alueisiin sekä lännessä Uzbekistaniin. Piirin länsiosassa on Özgönin–Kuršabin laakso, jonka Otuz-Adyr ja muut reunavuoret erottavat Fergananlaaksosta. Etelässä ovat Alaivuoret ja koillisessa Ferganavuoret. Korkeuserot ovat 800–2&nbsp;500 metriä merenpinnasta. Hyötykaivannaisiin kuuluvat kivihiili, rakennusaineet, turve ja kivennäisvesi.

Seudun ilmasto on mantereinen. Talvet ovat viileitä ja lumisia ja kesät kuumia. Keskilämpötila on Özgönin–Kuršabin laaksossa tammikuussa –3,2 ja heinäkuussa 23,6 astetta. Vuorilla ilmasto on viileämpi. Vuotuinen sademäärä on 350–600 ja Ferganavuorilla jopa 900 millimetriä. Piirin läpi virtaa Karadarja ja sen sivujoet Kuršap, Žazy ja Iiri-Suu. Fergananlaaksossa sijaitsee Andijonin tekojärvi. Tasangot ovat kokonaan viljelyskäytössä. Vuorten rinteillä aroa, pensaikkoa ja metsää sekä villejä hedelmäpuita.

Vuonna 1928 perustettuun piiriin kuuluvat Özgönin kaupunki sekä Baš-Döbön, Döŋ-Bulakin, Iiri-Suun, Kara-Šoron, Karoolin, Kuršabin, Kyzyl-Oktjabrin, Myrza-Aken, Salam-Alikin, Tört-Kölin, Žalpak-Tašin ja Žazyn maalaiskunnat, joissa on yhteensä 106 kylää. Väestöstä 21,8 prosenttia asuu Özgönin kaupungissa. Vuoden 2009 väestönlaskennan mukaan asukkaista 73,8 prosenttia oli kirgiisejä, 22,2 prosenttia uzbekkeja ja 3,1 prosenttia turkkilaisia.

Piirin läpi kulkee Ošin ja Manasin välinen maantie, josta haarautuu tie Kara-Kulžaan. Asukkaiden pääelinkeino maatalous, joka on erikoistunut viljan, tupakan, öljykasvien, perunan ja hedelmien viljelyyn sekä karjanhoitoon. Tuotantoeläimiä ovat naudat, lampaat, vuohet, hevoset ja siipikarja. Lisäksi on elintarviketeollisuutta.

Historiallisia kohteita ovat Özgönin keskiaikaiset rakennusmuistomerkit ja Šoro-Bašatin linnoituksen rauniot.

## Lähteet

## Aiheesta muualla
* Piirin sivusto
Kiljusen herrasväen uudet seikkailut (soundtrack)

**Kiljusen herrasväen uudet seikkailut** on soundtrack-albumi samannimisestä Matti Kuortin ohjaamasta elokuvasta vuodelta 1990. Elokuvassa kuultavia, pääasiassa Markku Kopiston säveltämiä, lastenlauluja laulavat Jussi Raittinen, Miitta Sorvali sekä lapsilaulajista koostuva ryhmä.

Albumin kappaleet ”Kiljusen herrasväki”, ”Helsinki-laulu”, ”Kiljuset toukotöissä”, ”Plätän tuutulaulu” sekä ”Andorran neuroviisu” ovat Kuortin elokuvasta *[[Kiljusen herrasväki (elokuva)|Kiljusen herrasväki]]* vuodelta 1981, joista kaksi jälkimmäistä on sovitettu uudestaan.

## Kappaleet
Kaikki kappaleet säveltänyt ja sovittanut Markku Kopisto, ellei toisin mainittu. Jos sanoittajaa ei ole mainittu, kappale on instrumentaali.

; A-puoli
#Jussi Raittinen, Miitta Sorvali, Silja Sorvali, Joonas Saartamo ja Anselmi Hirvonen: 
#Jussi Raittinen: 
#
#Jussi Raittinen, Miitta Sorvali, Silja, Joonas ja Anselmi: 
#Jussi Raittinen: 
#
#Miitta Sorvali: 

; B-puoli
#Jussi Raittinen: 
#Jussi Raittinen, Miitta Sorvali, Silja, Joonas ja Anselmi: 
#Jussi Raittinen ja Miitta Sorvali: 
#Peter Lerche (kitara): 
#Jukka Sipilä, Marja-Sisko Aimonen, Jouni Lukus ja Kai Lemmetty: 
#Silja Sorvali ja Pippi-koira: 
#Miitta Sorvali: 
#

## Tekijät
### Muusikot
*Markku Kopisto – orkesterin johto, klarinetti (4, 10)
*Jarmo Katajamäki – trumpetit (4, 10, 13)
*Heikki Raine – trumpetit (4, 10)
*Oiva Isojärvi ja Juhani Komulainen – pasuunat (4, 10)
*Petri Juutilainen – pasuuna (”Fruktoosian samba”)
*Tom Bildo ja Eino Takalo-Eskola – tuubat (”Fruktoosian samba”)
*Gösta Möller – tuumbat (4, 10, 13)
*Pentti Lahti – saksofonit, huilut ja bassoklarinetti (1, 2, 6–9, 14)
*Mikko Salo – huilut (4, 10)
*Jack Mattson – huilu ja piano (4, 10, 13)
*Seppo Hovi – harmonikka (”Kiljuset toukotöissä”)
*Jarmo Savolainen – syntetisaattorit (1, 2, 5–9, 14, 15)
*Peter Lerche – kitarat (1, 2, 5–9, 11, 14, 15)
*Marko Liski – bassokitara (1, 2, 5–9, 14, 15)
*Vesa Aaltonen – rummut, tamburiini ja palli (2, 5, 6, 8, 14)
*Jari Kettunen – rummut (1, 9)
*Reino Laine – rummut ja lyömäsoittimet (3, 4, 10, 12)
*Antti Hytti – tamburiini (”Ja taas mentiin”)

### Tuotanto
*Mangtone Oy:n studio, Porvoo / Måns Groundstroem – äänittäjä (1990: 1–3, 4 (laulut), 5–9, 10 (laulut), 11, 14, 15)
*Mangtone Oy:n studio / Lars Didriksson – äänittäjä (1990, puhallinsoolot: 1, 9)
*Photosonic-studio, Helsinki / Paul Jyrälä – äänittäjä (1981: 4 ja 10 (taustat), 13)
*Santa Monica Beach, Kalifornia / Paul Jyrälä ja Matti Kuortti – meren aaltojen äänittäjät (”Pulla-koira rannalla”)
*Mangtone Oy:n studio / Måns Groundstroem – miksaus
*Heikki Takkinen ja Markku Kopisto – tuottajat

## Lähteet

## Aiheesta muualla
*
Dialekti (yhdistys)

**Dialekti ry** on suomalainen rekisteröitynyt yhdistys, joka on samalla Tampereen yliopiston vieraiden kielten ja käännöstieteen opiskelijoiden ainejärjestö. Sen toiminta Dialekti-nimellä alkoi 2026, kun aikaisemmat vieraiden kielten opiskelijoiden ainejärjestö Lexica ry ja käännöstieteen ja tulkkauksen opiskelijoiden ainejärjestö Transla ry yhdistivät toimintansa. Yhdistys toteuttaa edunvalvontaa ja tapahtumia jäsenilleen.

Dialekti edustaa kaikkia Tampereella opiskeltavissa olevia vieraita kieliä ja yhdistyksen alaisuudessa toimii kielikohtaisia ainekerhoja: Svenssonit (pohjoismaiset kielet), Kosmos (venäjän kieli), Lederhosen (saksan kieli) ja SAS (englannin kieli).

## Lähteet
Aurinko Kustannus

**Aurinko Kustannus** on vuonna 2009 perustettu yleiskustantamo Vihdissä. Arkki-nimen alla kustantamo julkaisee hartauskirjoja, lasten Raamattuja ja virsikirjoja. Aurinko Kustannus on Suomen Kustannusyhdistyksen jäsen. Kustantamo perusti kirjakaupan Vihtiin 2019. Humppilaan kustantamo avasi kirjakaupan 2020.

SLEY perusti oman kustannustoiminnan vuonna 1873. Toiminta jatkui nimellä SLEY-Kirjat Oy (1977–2005) ja myöhemmin nimellä Kustannus Oy Arkki. Vuonna 2009 Kustannus Oy Arkki myytiin, ja sen nimeksi tuli Aurinko Kustannus Oy.

## Lähteet
* Aurinko Kustannus / Yritys; Aurinkokustannus.fi

### Viitteet
ALT (täsmennyssivu)

**Alt** voi tarkoittaa:

* ALT, Autoliikenteen Työnantajaliitto ry 
* Alt, näppäin tietokonenäppäimistössä
Suomen Graniittipuolue

**Suomen Graniittipuolue** tai **Graniittipuolue** on suomalainen, vuonna 2026 rekisteröity poliittinen yhdistys. Yhdistys tähtää rekisteröidyksi puolueeksi ja on maaliskuussa 2026 ilmoittanut keränneensä 5&nbsp;000 kannattajailmoitusta puoluerekisteröintiä varten. Tieto yhdistyksen perustamisesta vuosi julkisuuteen marraskuussa 2025.

Yhdistyksen julkaisemiin tavoitteisiin kuuluvat muun muassa kyläkulttuurin ja maaseutuelämän merkityksen kasvattaminen, kansallisen itsetunnon ja yhteistyökyvyn palauttaminen sekä ihmisläheisyyden ja yhteisöllisyyden lisääminen kansalaisten arjessa. Yhdistys kannattaa kansalaispalkan käyttöönottoa, perintöveron poistamista ja kaksoiskuntalaisuuden mahdollistamista.

## Katso myös
* Katariina Souri

## Lähteet

## Aiheesta muualla

* Suomen Graniittipuolueen kotisivut
* Suomen Graniittipuolueen puolueohjelma (suomengraniittipuolue.fi)
* Katariina Souri perustaa Graniittipuolueen (Iltalehti)
* Katariina Souri aikoo perustaa puolueen – nettiosoite vietiin heti nenän edestä (MTV Uutiset)
Aravanin piiri

**Aravanin piiri** () on hallintopiiri Ošin alueella Kirgisiassa. Sen keskus on Aravanin kylä. Piirin pinta-ala on 620 neliökilometriä. Siellä oli arviolta 150&nbsp;662 asukasta vuonna 2025.

Fergananlaaksossa sijaitseva Aravanin piiri koostuu kahdesta osasta, jotka rajoittuvat koillisessa Kara-Suun piiriin, idässä Ošin kaupunkiin, etelässä Nookatin piiriin ja muissa ilmansuunnissa Uzbekistaniin. Pohjoisosan korkeus on 500–700 ja eteläosan 700–1&nbsp;500 metriä merenpinnasta. Hyötykaivannaisiin kuuluvat rakennusaineet.

Seudun ilmasto on mantereinen. Keskilämpötila on tammikuussa –2:sta –3:een ja heinäkuussa 28 astetta. Vuotuinen sademäärä on 290–300 millimetriä. Tärkein joki on Aravan-Sai (yläjuoksulla Kyrgyz-Ata), jonka vesi käytetään maatalouden keinokasteluun. Pohjoisosan kautta virtaa Eteläinen Ferganan kanava. Suuri osa maasta on viljelyskäytössä. Kukkuloiden kasvillisuus on puoliaavikkoa.

Vuonna 1935 perustettuun piiriin kuuluvat Dobo-Korgonin, Dostukin, Jusupovin, Kerme-Toon, Too-Mojunin ja Tšek-Abadin maalaiskunnat, joissa on yhteensä 50 kylää. Vuoden 2009 väestönlaskennan mukaan asukkaista 58,7 prosenttia oli uzbekkeja ja 39,6 prosenttia kirgiisejä.

Piiristä on maantieyhteydet Ošiin, Kyzyl-Kyjaan ja Uzbekistaniin. Asukkaiden pääelinkeino on puuvillan viljelyyn erikoistunut maatalous. Lisäksi viljellään viljaa, tupakkaa, öljykasveja, vihanneksia, hedelmiä ja viinirypäleitä. Tuotantoeläimiä ovat naudat, lampaat, vuohet, hevoset ja siipikarja. Piirissä harjoitetaan myös silkinviljelyä. Tärkein teollisuuslaitos on puuvillanpuhdistamo.

## Lähteet

## Aiheesta muualla
* Piirin sivusto
Lauri Ahtiluoto

**Lauri Jaakko Iisakki Ahtiluoto** (3. tammikuuta 1910 Alavus – 16. elokuuta 1971 Oulu) oli suomalainen germaanisen filologian  professori.

Lauri Ahtiluodon vanhemmat olivat opettaja Juhani Ahtiluoto ja Signe Aleksandra Köykkä. Ahtiluoto tuli ylioppilaaksi Lapuan yhteiskoulusta 1929 ja valmistui Helsingin yliopistosta filosofian kandidaatiksi 1934 ja lisensiaatiksi 1964 ja väitteli siellä filosofian tohtoriksi 1967. 

Ahtiluoto oli Suomen ulkoministeriön palveluksessa 1938–1950 toimi ulkomaankaupan parissa 1950–1960. Hän oli oppikoulun lehtori Heinolassa, Inkeroisissa ja Salossa 1960–1970 ja Oulun yliopiston germaanisen filologian professori 1967–1971.

## Lähteet
Ahtiluoto

**Ahtiluoto** on muun muassa seuraavien suomalaisten henkilöiden sukunimi:

* Juhani Ahtiluoto (ent. *Ahl*, 1869–1942), opettaja ja kirjailija
* Lauri Ahtiluoto (1910–1971), germaanisen filologian professori, Juhani Ahtiluodon poika
Luettelo Alkon myydyimmistä tuotteista

Tämä on **luettelo [[Alko]]n myydyimmistä tuotteista** litramäärän mukaan joka vuosi 2018 lähtien.

## 2018

## 2019

## 2020

## 2021

## 2022

## 2023

## 2024

## Lähteet
Kara-Suun piiri

**Kara-Suun piiri** () on hallintopiiri Ošin alueella Kirgisiassa. Sen keskus on Kara-Suun kaupunki. Piirin pinta-ala on 2589,32 neliökilometriä. Siellä oli arviolta 398&nbsp;515 asukasta vuonna 2025.

Kara-Suun piiri rajoittuu idässä Özgönin, etelässä Alain ja lännessä Nookatin ja Aravanin piireihin sekä pohjoisessa Uzbekistaniin. Sen keskellä sijaitsee erillinen Ošin kaupunkialue. Piiri käsittää Ošin–Kara-Suun tasangon, Alaivuorten pohjoisrinteet ja reunavuoret sekä pienen osan Kitši Alain laaksosta. Kukkuloiden reunustaman Ošin–Kara-Suun tasangon korkeus on 800–1&nbsp;200 metriä merenpinnasta. Hyötykaivannaisiin kuuluvat kivihiili ja rakennusaineet.

Seudun ilmasto on mantereinen, ja kesät ovat alangolla kuumia. Tammikuun keskilämpötila on laaksoissa –3,3 ja vuorilla –6,9 astetta. Heinäkuun keskilämpötila on 15–24,4 astetta. Vuotuinen sademäärä on 300–500 millimetriä. Suurimmat joet ovat Ak-Buura, Kuršab ja Taldyk. Kasvillisuus on korkeusvyöhykkeittäin puoliaavikkoa, aroa, niittyjä ja katajametsää.

Vuonna 1935 perustettuun piiriin kuuluvat Kara-Suun kaupunki sekä Ala-Toon, Baš-Bulakin, Datkan, Madyn, Manasin, Otuz-Adyrin, Papanin, Savain, Yntymakin ja Žoošin maalaiskunnat, joissa on yhteensä 116 kylää. Väestöstä 14,3 prosenttia asuu Kara-Suun kaupungissa. Vuoden 2009 väestönlaskennan mukaan asukkaista 54,3 prosenttia oli kirgiisejä, 38,5 prosenttia uzbekkeja, 3,0 prosenttia uiguureja, 1,7 prosenttia tadžikkeja ja 1,0 prosenttia turkkilaisia.

Piirin kautta kulkevat Ošin–Xoruğin, Ošin–Kara-Suun–Özgönin–Biškekin ja Kara-Suun–Andijonin maantiet sekä Ošin–Kara-Suun–Manasin rautatie. Asukkaiden pääelinkeinot ovat puuvillan viljelyyn ja karjanhoitoon erikoistunut maatalous sekä teollisuus. Puuvillan lisäksi viljellään viljaa, tupakkaa, öljykasveja, perunaa, vihanneksia, hedelmiä ja viinirypäleitä. Tuotantoeläimiä ovat naudat, lampaat, vuohet, hevoset ja siipikarja. Piiri tuottaa lähes kolmanneksen alueen teollisuustuotannosta. Tärkeimmät alat ovat puuvillan ja tupakan jalostus sekä elintarviketeollisuus.

## Lähteet

## Aiheesta muualla
* Piirin sivusto
Mari-Prinsessa Ståhlhammar

**Mari-Prinsessa Ståhlhammar** (ent. Mari Luhtavaara) on suomalainen radiotoimittaja, joka juontaa NRJ:n aamun Saarinen Shöytä yhdessä Niko Saarisen ja Niko Nousiaisen kanssa. Ståhlhammar on ehdolla vuoden radiojuontajaksi vuoden 2026 Radiogaalassa.

Vuonna 2010 hän osallistui 18-vuotiaana Big Brotheriin.

## Yksityiselämä
Ståhlhammarin veli on Kuumaa-yhtyeen rumpali Jonttu Luhtavaara.

## Lähteet
Sinikohokit

**Sinikohokit** (*Eudianthe*) on kohokkikasvien heimoon kuuluva suku. Suvun lajeja luontainen levinneisyysalue ulottuu pohjoisesta Afrikasta läntiseen Eurooppaan. Niitä on lisäksi viety Iso-Britanniaan, Saksaan, Unkariin ja Ruotsiin. Siihen kuuluvia Lajeja ovat sinikohokki (*Eudianthe coeli-rosa*), *[[Eudianthe laeta]]* ja *[[Eudianthe lagrangei]]*.

## Lähteet

## Aiheesta muualla
* Suomen Lajitietokeskus: ''Eudianthe''
* UniProt: Taxonomy - ''Eudianthe'' 
* Global Biodiversity Information Facility (GBIF): ''Eudianthe''
Otto Westphal

**Gottlieb Tony Osvald Otto Westphal** (27. maaliskuuta 1866 Horst, Steinburg, Schleswig-Holstein, Saksa – 25. syyskuuta 1946) oli saksalaissyntyinen Suomessa asunut hammaslääkäri ja taiteenharrastaja.

Westphal valmistui hammaslääkäriksi Rostockin yliopistosta. Vuonna 1886 hän muutti Suomeen ja tuli Suomen kansalaiseksi 1889, mistä lähtien hän harjoitti hammaslääkärin tointa Helsingissä vuoteen 1927 saakka. Sen jälkeen hän asui Hangossa ja Karjaalla. Tunnettuna taiteenharrastajana Westphal oli aikoinaan monen seuranäytelmän järjestäjänä ja alkuunpanijana. Hänen toimestaan muun muassa esitettiin saksan kielellä Wilhelm Meyer-Försterin näytelmä *Vanha Heidelberg* 1920 Kansallisteatterissa, samoin näytelmät *Martin Luther*, *Der Familientag* ja Jacques Offenbachin operetti *Kaunis Helena*, jossa akateminen laulukuoro avusti. Ensimmäisen maailmansodan aikana hänen oli pakko siirtyä Saksaan, jossa hän toimi jääkäripataljoonan hyväksi ja myöhemmin Suomen sisällissodassa valkoisten hyväksi. Westphal palasi sodan jälkeen 1918  takaisin Suomeen. Hän oli *Verein für das Deutschtum in Ausland* -yhdistyksen puheenjohtajana.

Westphal harrasti valokuvausta. Hän liittyi Amatörfotografklubben i Helsingforsin jäseneksi 1896 ja oli myös Fotografiklubben i Tammerforsin jäsen. Hän oli perustamassa vapaaehtoista palokuntaa Pitäjänmäelle 1908 ja toimi palokunnan puheenjohtajana. Westphal esiintyi sedän roolissa Oscar Tengströmin 1926 ohjaamassa mykkäelokuvassa *[[Kyllä kaikki selviää]]*.

## Lähteet
Persianlammas

**Persianlammas** eli **uriaali** eli **arolammas** (*Ovis vignei*) on luonnonvarainen lammaslaji, jota esiintyy Lähi-idässä sekä Keski- ja Etelä-Aasiassa.

## Luokittelu
Persianlammas on sukua aasianmuflonille (*Ovis gmelini*), ja aiemmin kummatkin luokiteltiin samaan lajiin, jota kutsuttiin uriaaliksi (*Ovis orientalis*). Sittemmin persianlammas ja aasianmufloni on erotettu omiksi lajeikseen, koska ne eroavat muun muassa kromosomistoltaan. Nimeä *Ovis orientalis* ei enää käytetä, koska se perustuu persianlampaan ja aasianmuflonin risteymään. Persianlampaan ja aasianmuflonin risteymäpopulaatioita esiintyy keskisillä Elbursvuorilla ja mahdollisesti muuallakin Iranissa.

Persianlammas jaetaan 5–7 alalajiin. Monet niistä ovat kuitenkin ulkomuodoltaan hyvin samankaltaisia, ja on epäselvää, tulisiko niitä oikeasti pitää alalajeina. Myös levinneisyysalueet vaihtelevat lähteiden välillä.

## Elintavat
Persianlammas elää kuivilla alueilla ja suosii mäkistä maastoa. Se on laumaeläin, joka voi elää yli sadan yksilön laumoissa. Persianlampaan kiima-aika on marraskuussa, ja naaraat synnyttävät huhti-toukokuussa yksi tai kaksi karitsaa. Suuret petoeläimet, kuten leopardi ja susi, ovat persianlampaan tärkeimpiä luontaisia saalistajia. Karitsoja saalistavat lisäksi pienemmät petoeläimet sekä petolinnut. Persianlammas elää luonnossa korkeintaan 11 vuotta.

## Uhanalaisuus
Persianlammas on luokiteltu vaarantuneeksi. Kannan kooksi on arvioitu noin 30&nbsp;000 yksilöä, ja se on luultavasti laskussa. Suurin uhka on salametsästys. Lisäksi persianlammas joutuu ajoittain kilpailemaan ravinnosta ja elintilasta karjan kanssa. Karjaeläimet saattavat myös levittää tauteja, ja paimenkoirat voivat saalistaa persianlampaan karitsoja.

## Lähteet
Jurong Town Hallin metroasema

**Jurong Town Hall** on rakenteilla oleva asema Singaporen Mass Rapid Transit -metrojärjestelmän Jurong Region Linella (JRL), joka on tarkoitus avata vuonna 2028. Koska asema sijaitsee lähellä Jurong Lake Districtin asemaa Cross Island Linella, liikenneministeri S. Iswaran kertoi, että yhteyksiä näiden kahden aseman välillä tutkitaan, mutta lisäsi, että asemat on tarkoitettu palvelemaan "erilaisia työmatkaliikennetavoitteita".  Liikenneministeri Amy Khor totesi, että asemien välillä tulee olemaan hyvä jalankulkuyhteys.

## Historia
9. toukokuuta 2018 Land Transport Authority (LTA) ilmoitti, että Jurong Town Hallin asema rakennetaan osana Jurong Region Linea. Asema rakennetaan osana toista vaihetta, joka koostuu 7 asemasta Tengahin ja Pandan Reservoirin välillä. Aseman odotettiin valmistuvan vuonna 2027. Kuitenkin COVID-19-pandemian vuoksi rakennustöihin asetetut rajoitukset johtivat viivästyksiin ja ensimmäisen vaiheen valmistumispäivää siirrettiin vuoteen 2028.

## Lähteet
Mätäsjärvi (Puolanka)

**Mätäsjärvi** on matala ja saareton järvi Puolangalla. Sen pinta-ala on 1,5 neliökilometriä ja se sijaitsee Kajaanista 55 kilometriä pohjoisluoteeseen. Etäisyys Puolangan keskustasta on 24 kilometriä lounaaseen.

## Maantiede
Mätäsjärven ulottuvuus kaakon Hetelahdelta luoteeseen on noin 2,7 kilometriä. Länsirannalta erottuu molemmin puolin melko tiheään rakennettu Seppäsenniemi ja vastarannalla Siiranniemen kaakkoispuolella on niin ikään rakennettu alue. Vajaa kymmenesosa Mätäsjärvestä on vähintään neljä metriä syvä. Kuutta metriä syvempää on alle kolme prosenttia. Syvin kohta, runsaat yhdeksän metriä, sijaitsee järven pohjoisosassa.

Lukuunottamatta Seppäsenniemeä ja Siiranniemen kaakkoispuolta Mätäsjärveä ympäröi laajalti suo (Karhusalmensuo, Lamminsuo, Kortesuo).

Mätäsjärven kaakkoiskolkkaan laskee Pohjolanjoki, joka alkaa Kiiskisjärvestä (155,9 metriä merenpinnan yläpuolella). Mätäsjärven luusua sijaitsee aivan luoteessa, josta sen vedet virtaavat Kitkanjokea luoteeseen Pienanjärveen (151,4 metriä mpy).

Mätäsjärven vesitilavuus on 3&nbsp;572&nbsp;000 kuutiometriä. Järven ekologinen tila on hyvä.

Mätäsjärvi (59.271.1.003) kuuluu Pienanjärven–Mätäsjärven alueeseen (59.271), joka on kolmannen jakovaiheen vesistö Oulujoen vesistössä (59). Toinen jakovaihe on Pienanjärven valuma-alue (59.27) ja ensimmäinen jakovaihe on Ylä-Oulujoen alue (59.2). Mätäsjärvi on toiseksi laajin Pienanjärven–Mätäsjärven alueen kolmesta järvestä.

## Lähteet
Kaarlo August Petrelius

**Kaarlo August (Aukusti) Petrelius** (7. tammikuuta 1875 Savonlinna – 27. maaliskuuta 1936 Helsinki) oli suomalainen lehtimies, pikakirjoittaja ja eduskunnan suomalaisen pikakirjoituskanslian päällikkö.

Petreliuksen vanhemmat olivat värjäri Abraham Petrelius ja Josefina Charlotta Lindholm. Hän pääsi ylioppilaaksi Savonlinnan lyseosta 1892.

Petrelius toimi valtiopäivien pikakirjoittajana vuodesta 1894 lähtien aina kuolemaansa asti ensin säätyvaltiopäivillä ja sitten eduskunnassa. Hän oli eduskunnan suomalaisen pikakirjoituskanslian päällikkönä 1920–1936. Samalla hän oli myöskin eduskunnan pikakirjoituskoulun opettajana. Petrelius toimi myöskin pikakirjoittajana muun muassa kirkolliskokouksissa ja monissa muissa tilaisuuksissaa. Eräitä aikoja hän oli sanomalehtialalla ja palveli Werner Söderströmin kustannusliikkeessä. Petrelius oli 1905-1918 pikakirjoittajayhdistyksen sihteerinä ja myöhemmin saman yhdistyksen varapuheenjohtajana ja puheenjohtajanakin.

Petrelius kuoli 61-vuotiaana sydänkohtaukseen kotonaan Helsingissä maaliskuussa 1936.

## Lähteet
Pandan Reservoirin metroasema

**Pandan Reservoir** on rakenteilla oleva asema Singaporen Mass Rapid Transit -metrojärjestelmän Jurong Region Linella (JRL), joka on tarkoitus avata vuonna 2028. Se tulee olemaan linjan itäisen haaran eteläinen pääteasema. Tällä asemalla liikennöivät junat kulkevat Tengahiin. West Coastin laajennuksen myötä linjaa laajennetaan lopulta West Coastin ja Kent Ridgen asemille 2030- ja 2040-luvuilla. Tällä hetkellä ei kuitenkaan tiedetä, tuleeko West Coastin ja Kent Ridgen välille uusia asemia.

## Historia
9. toukokuuta 2018 Land Transport Authority (LTA) ilmoitti, että Pandan Reservoirin asema rakennetaan osana Jurong Region Linea. Asema rakennetaan osana toista vaihetta, joka koostuu 7 asemasta Tengahin ja tämän aseman välillä. Aseman odotettiin valmistuvan vuonna 2027. Kuitenkin COVID-19-pandemian vuoksi rakennustöihin asetetut rajoitukset johtivat viivästyksiin ja ensimmäisen vaiheen valmistumispäivää siirrettiin vuoteen 2028.

## Lähteet
Buhumuzan provinssi

**Buhumuza** on yksi Burundin viidestä provinssista, jotka muodostettiin vuoden 2023 hallinnonuudistuksessa. Se sijaitsee maan itäosassa. Provinssin pinta-ala on 5931 km² ja asukasluku noin kaksi miljoonaa (2024).

Buhumuza prustettiin yhdistämällä aiemmat Muyingan, Cankuzon ja Ruyigin provinssit.

## Lähteet
Butanyereran provinssi

**Butanyerera** on yksi Burundin viidestä provinssista, jotka muodostettiin vuoden 2023 hallinnonuudistuksessa. Se sijaitsee maan pohjoisosassa. Provinssin pinta-ala on 4480 km² ja asukasluku noin 2,5 miljoonaa (2024).

Butanyerera prustettiin yhdistämällä aiemmat Kayanzan ja Ngozin provinssit.

## Lähteet
Burungan provinssi

**Burunga** on yksi Burundin viidestä provinssista, jotka muodostettiin vuoden 2023 hallinnonuudistuksessa. Se sijaitsee maan eteläosassa. Provinssin pinta-ala on 6206 km² ja asukasluku noin 2,1 miljoonaa (2024).

Burunga perustettiin yhdistämällä neljä aikaisempaa provinssia: Bururi, Makamba, Rutana ja Rumonge.

## Lähteet
Pannes (Loiret)

**Pannes** on kunta Ranskassa Loiret’n departementissa Centre-Val de Loiren alueella. Se sijaitsee Bezondejoen varrella, noin kuusi kilometriä Montargisin kaupungista luoteeseen.

Kunnan läpi kulkee kanava Canal d'Orléans, joka yhdistää lännessä olevan Loirejoen idässä oleviin kanaviin Canal de Briare ja Canal du Loing, jotka ovat Seinejoen vesiväyliä.

Saint-Pierre-ès-Liensin kirkko on suojeltu historiallinen muistomerkki. Se rakennutti 600-luvulla Ferrièresin luostari. Paavi lahjoitti 1000-luvulla kunnostettuun kirkoon Pyhän Pietarin pyhäinjäännökset. Tästä aikoinaan kaupunkia hallinneesta rakennuksesta on jäljellä vain perustukset sekä kellotornin ensimmäinen ja toinen kerros. Satavuotisessa sodassa tuhoutunut keskilaiva rakennettiin kokonaan uudelleen 1500-luvun alussa. Kirkon muita osia on kunnostettu seuraavien vuosisatojen aikana.

Vuosien 1936 ja 1939 välillä käyty Espanjan sisällissota aiheutti sen, että monet espanjalaiset pakenivat maastaan ja hakivat turvapaikkaa Ranskasta. Loiret'n departementtiin avattiin 46 vastaanottoleiriä, joista yksi oli Pannesissa. Pakolaiset rokotettiin ja heidät asetettiin tiukkaan karanteeniin.

## Lähteet

## Aiheesta muualla
Pannes

**Pannes** voi tarkoittaa seuraavia:

* Pannes, kunta Ranskassa Loiret’n departementissa
* Pannes, kunta Ranskassa Meurthe-et-Mosellen departementissa
Peng Kang Hillin metroasema

**Peng Kang Hill** on rakenteilla oleva asema Singaporen Mass Rapid Transit -metrojärjestelmän Jurong Region Linella (JRL), joka on tarkoitus avata vuonna 2029. Asemasta tulee linjan läntisen haaran pääteasema.

## Historia
9. toukokuuta 2018 Land Transport Authority (LTA) ilmoitti, että Peng Kang Hillin asema rakennetaan osana Jurong Region Linea. Asema rakennetaan osana kolmatta vaihetta, joka koostuu 7 asemasta Tawasin ja tämän asemanin sekä Boon Layn ja Jurong Pierin välillä. Aseman odotettiin valmistuvan vuonna 2028. Kuitenkin COVID-19-pandemian vuoksi rakennustöihin asetetut rajoitukset johtivat viivästyksiin ja ensimmäisen vaiheen valmistumispäivää siirrettiin vuoteen 2029.

## Lähteet
Piirtoarhot

**Piirtoarhot** (*Eremogone*) on kohokkikasvien heimoon kuuluva suku. Siihen kuuluu noin 70 lajia, muun muassa aroarho (*Eremogone longifolia*). Piirtoarhot ovat läheistä sukua arhoille eli suomuarhoille (*Arenaria*) ja nädille (*Minuartia*).

## Lähteet

## Aiheesta muualla
* ITIS: ''Eremogone'' 
* UniProt: Taxonomy - ''Eremogone'' 
* Global Biodiversity Information Facility (GBIF): ''Eremogone'' 
* Flora of North America: ''Eremogone''
Atlantan murhat 1979–1981

**Atlantan murhat 1979–1981** viittaa Yhdysvaltain Georgian osavaltiossa tapahtuneeseen murha-aaltoon, jonka aikana ainakin 29 Atlantassa asunutta lasta, nuorta ja nuorta aikuista kaapattiin ja murhattiin. Uhrit olivat iältään 7–27 vuoden välillä, lähes kaikki heistä olivat miespuolisia ja lähes kaikki olivat afroamerikkalaisia. Ainakin 24 uhria oli iältään 7–17 vuoden välillä. Englannin kielellä tapausta alettiin myös kutsua nimillä ”Atlantan nuorisomurhat” () ja ”Atlantan lapsimurhat” (). Murhat saivat paljon huomiota niin Yhdysvaltain sisällä kuin kansainvälisestikin. Poliisilla oli vaikeuksia selvittää tapauksia. Atlantassa tapahtui koko 1970-luvun ajan paljon väkivaltarikoksia ja myös joitain murhia. Atlanta oli lempinimeltään Yhdysvaltain ”murhapääkaupunki”. 

Atlantan viranomaiset perustivat murhia koskevan virallisen tutkintaryhmän vasta lähes vuosi sen jälkeen, kun ensimmäisten uhrien ruumiit oltiin löydetty. Viranomaiset eivät halunneet alun perin yhdistää murhatapauksia toisiinsa, koska he eivät löytäneet niille yhteistä tekijää. Vuoden 1979 lopussa ja vuoden 1980 alussa tapahtui lisää lasten ja nuorten murhia. Uhrien tutut ja omaiset perustivat vuoden 1980 alussa yhdistyksen nimeltä Committee to Stop Children’s Murders (STOP, ) ja vaativat sen nimissä kaupunginhallitusta tutkimaan murhia. Tutkintaryhmän perustamiseen mennessä yksitoista 7–14-vuotiasta oli kaapattu ja murhattu.

Toukokuussa 1981 viranomaiset pidättivät 23-vuotiaan afroamerikkalaisen miehen nimeltä Wayne Williams. Viranomaiset olivat yhdistäneet hänet alun perin kahteen murhista, joista hänet myös tuomittiin elinkautiseen vankeusrangaistukseen vuonna 1982. Williamsin tuomio tuli kahden aikuisen henkilön murhasta. Williamsia syytettiin myös muiden murhien tekemisestä, mutta ei kuitenkaan tuomittu niistä. Murhien tutkinta lopetettiin siihen. Osa siviileistä, esimerkiksi monen uhrin perheenjäsenet, oli tyytymättömiä tutkinnan lopputulokseen ja epäilivät Williamsin syyllisyyttä. Eräs STOPin perustaja kutsui Williamsia jopa Atlantan murhien 30. uhriksi.

Murhat ovat olleet keskustelun ja salaliittoteorioiden aihe aina 2000-luvulle asti. Ne ovat olleet podcastien, akateemisten teosten, dokumenttien ja fiktiivisten teosten aiheena. Vuonna 2019 Atlantan pormestari Keisha Lance Bottoms ilmoitti, että viranomaiset aikoivat ottaa selvää, voiko tiettyihin murhatapauksiin liittyviin todisteisiin käyttää DNA-testausta. Vuonna 2021 CNN uutisoi, että kahteen tapaukseen liittyen saatiin eristettyä DNA:ta. Kaikkiin tapauksiin liittyvät kuitunäytteet tutkittiin uudelleen, ja noin 40 prosenttia todistusaineistosta tutkittiin sitä ajatellen, mitä niistä voisi lähettää laboratoriotutkimuksiin. Näytteet lähetettiin yksityiseen laboratorioon heinäkuussa 2021.

## Lähteet
Etelännahkiaiset

**Etelännahkiaiset** (Mordaciidae) on nahkiaiskaloihin kuuluva heimo. Heimon lajeja tavataan Australiasta ja Chilestä. Heimon lajit luettiin aiemmin kuuluviksi nahkiaisten heimoon.

## Lajit ja anatomia
Etelännahkiaisiin kuuluu vain yksi suku *Mordacia* ja siinä kolme lajia. Heimon lajit ovat ruumiinrakenteeltaan pitkänomaisia ja ankeriamaisia. Nahkiaisista ne erottaa siitä, että silmät sijaitsevat pään päällä eivätkä sivuilla. Heimon kalojen suu on leutaton ja muodoltaan pyöreä imulevy. Etelännahkiaisilla on kaksi selkäevää, joista taaempi on yhdistynyt kokonaan tai osittain pyrstöevän kanssa. Rinta- tai vatsaeviä ei ole.

## Levinneisyys ja elintavat
Australian- ja turossinnahkiainen ovat autralialaisia lajeja ja chilennahkiaista tavataan Chilestä. Turossinnahkiainen elää vain makeissa vesissä ja kahdella muulla on meressä elävä aikuisvaihe. Etelännahkiaisten munista kuoriutuu toukkavaihe, joka elää kaivautuneena pohjaan ja syö pineliöitä. Toukkavaihe kestää useita vuosia. Turosinnahkiaiset eivät syö täysikasvuisina mitään, mutta australian- ja chilennahkaiaiset vaeltavat täysikasvuistumaan mereen ja kiinnittyvät muihin kaloihin eläen loisina. Merestä ne vaeltavat jokiin kutemaan.

Varsinkin Australian alkuperäiskansat ovat kalastaneet etelännahkiaisia ravinnokseen.

## Lähteet